Anton Buttigieg Anton Buttigieg, (Qala, Għawdex, .19 ta' Frar 1912 - 5 ta' Mejju 1983), avukat, Viċi-Priministru, poeta u t-tieni President ta' Malta. Buttigieg kien it-tielet tarbija ta' Salvu u Concetta, imwielda Falzon. Ħa l-edukazzjoni tiegħu fl-iskola Primarja tal-Qala (1916 - 1922), fis-Seminarju ta' Għawdex (1923 - 1927). Issokta bl-edukazzjoni tiegħu fil-Kulleġġ ta' San Alwiġi, f'Malta (1928 - 1930) u l-Università ta' Malta. Iggradwa fil-Baċellerat tal-Arti fl-1934 u ħa d-Dottorat fil-Liġi fl-1940. Fi żmien it-Tieni Gwerra Dinjija huwa ħadem ta' avukat, u kien spettur tal-pulizija fil-kontroll tal-ikel (1942 - 1944). Wara l-Gwerra, mill-1944 sal-1948, kien ġurnalist tal-Qorti mat-"Times of Malta". Kien Editur tal-ġurnal Laburista "The Voice of Malta" mill-1959 sal-1970. L-ewwel darba li daħal fil-politika kien mal-Partit Kostituzzjonali ta' Strickland fl-1951. Ħareġ għall-elezzjonijiet tal-1951 u l-1953 ma' dak il-Partit imma ma ġiex elett. Fl-1955, Ġużè Ellul Mercer ikkonvinċieh joħroġ mal-Partit Laburista għall-elezzjoni li saret dik is-sena. Daħal fil-Parlament fl-1956 minflok Ġużè Flores li sar imħallef. Kien Delegat tal-Partit għall-Malta Constitutional Conferences li saru f'Londra fl-1958 u fl-1964. Mill-1959 sal-1961 kien President tal-Partit Laburista. Fl-1962, Buttigieg li kien Kattoliku konvint, ikkontesta mal-Partit Laburista minkejja li dan kien interdettjat mill-Knisja, fi żmien il-Kwistjoni Politiko-Reliġjuża, u kien elett fuq it-tmien distrett. Inħatar Deputat Mexxej tal-Partit Laburista. Reġa' kien elett fl-elezzjonijiet tal-1966, 1971 u 1976. Kien rappreżentant tal-Partit fl-Assemblea Konsultattiva tal-Kunsill tal-Ewropa (1967–1971), fejn kien elett Viċi-President (1967–1968). Fl-1971, meta l-Partit Laburista immexxi minn Dom Mintoff tela' fil-gvern, huwa nħatar Ministru tal-Ġustizzja u tal-Parlament u Deputat Priministru. Fis-27 ta' Diċembru 1976 inħatar bħala t-tieni President ta' Malta Repubblika, kariga li żamm sal-1982. Fi żmien il-Presidenza tiegħu telqu l-aħħar suldati Ingliżi minn Malta,fil-31 ta' Marzu 1979, li sar Jum Nazzjonali magħruf Jum il-Ħelsien. Sa mill-1928, Buttigieg beda jippubblika. L-ewwel ma kiteb kien "L'insegnamento dei Sepolcri" fir-rivista tal-Kulleġġ ta' San Alwiġi. Fl-1929 beda jippubblika l-poeżiji fil-Pronostku Malti u rebaħ is-sitt premju bil-poeżija "Sajf". Buttigieg kien wieħed mill-membri tal-bidu tal-Għaqda tal-Malti (Università) fl-1931, imwaqqfa minn Rużar Briffa u Ġużè Bonnici. Kien ukoll Membru tal-Għaqda tal-Kittieba tal-Malti, illum l-Akkademja tal-Malti. Jibqa' magħruf bħala l-Poeta tan-Natura għal ħafna poeżiji li għandu fuq is-suġġett. Buttigieg kien l-ewwel wieħed li uża stili ta' poeżija Ġappuniża bħat-tanka u l-ħajku, u ppubblika żewġ kotba ta' poeziji satiriċi u ċajtiera bl-isem ta' "Ejjew nidħku ftit" (1962) u "Ejjew nidħku ftit ieħor" (1965). Fihom Buttigieg jittratta l-Kwistjoni Politiko-Reliġjuża b'umoriżmu u sarkażmu. Waħda mill-isbaħ poeżiji tiegħu li saret klassika tal-Letteratura Maltija. Kull fl-għaxija kif mal-għabex tnin u tmut saħħet il-jum, jiġi Majsi bis-sellum, u jixgħelli taħt it-tieqa fanal ċkejken, li tal-lejl itaffi d-diqa. Saħħti wkoll qed inħossha tmut kuljum, iżda msejkna l-Poeżija, kull fl-għaxija, dlonk tixxabbat mas-sellum, u ġo qalbi tixgħel naqra ta' fanal, illi jtaffi ftit id-diqa sa ma jmut ta' ħajti l-fdal. Alla ħares ma kienx Majsi illi jagħmel ftit tad-dija; u ma' Majsi – Alla ħares – ma kenitx il-Poeżija! Fuq din il-poeżija, Dr. Adrian Grima jgħid hekk: F'Ġunju 2009, il-kantanta Doreen Galea ħarġet CD b'poeżiji kantati b'mużika ta' Dominic Galea, bl-isem "Ommi". Waħda mill-poeżiji hija "Il-Kebbies tal-Fanali", fejn leħen Galea donnu ngħata l-laqta ta' raħħala tgħanni u tfaħħar xogħol il-kebbies. Ta' 32 sena iżżewweġ l-ewwel mara tiegħu, Carmen (mwielda Bezzina) u kellhom tlett itfal: John (Dr. John Buttigieg B.A., LL.D., M.P) - Rose (miżżewġa lil Dr. Joe Brincat, B.A. (Lond.), B.Sc. (Econ.) (Lond.), LL.D., M.P.) u Manolo Buttigieg LL.D., avukat). Wara l-mewt tal-ewwel mara li mietet 7 xhur wara t-twelid tat-tielet tarbija, Anton Buttigieg iżżewweġ lil Connie Scicluna fl-1953, li iżda sfortunatament tilifha wkoll tliet snin wara f'inċident tat-traffiku f'Londra. Ta' 63 sena Anton Buttigieg iżżewweġ mill-ġdid lill-Iskoċċiża Margery Helen Patterson. Anton Buttigieg miet fl-età ta' 71 sena, nhar il-5 ta' Mejju 1983. Ingħata funeral statali u jinsab midfun fiċ-ċimiterju tal-Addolorata. Nhar il-5 ta' Mejju 1985 ġie inawgurat monument f'ġieħu fil-Blata l-Bajda quddiem id-Dar Ġenerali tas-Soċjetà tal-MUSEUM.